Magnhild Meltveit Kleppa (Senterpartiet), 2002-05-07:
Senterpartiet støttar seg i hovudsak til dei forslaga som ligg føre. Saksordførar Torbjørn Andersen har på ein ryddig måte gjort greie for det omfattande arbeidet som har føregått forut for ny lov om brann, eksplosjon og ulykker med farleg stoff og om brannvesenets redningsoppgåver. Nokre få kommentarar frå Senterpartiet si side. For det fyrste: Korleis skal brannvernet organiserast lokalt? Vi meiner at brannvernet lokalt skal ha ansvar for administrasjon, forvaltning, myndigheitsutøving, førebyggjande arbeid og brann- og eksplosjonsvern. Det skal vera ei offentleg oppgåve. Vi går difor imot ei lovendring som sidestiller bortsetjing av brannvernoppgåver til private verksemder. Eg må føya til at det i fleire kommunar i dag er eit nært samarbeid både mellom bedriftsinternt brannvesen og kommunen og mellom offentlege instansar, f.eks. Forsvaret og Luftfartsverket. Det vil vi gjerne skal fortsetja, og vi meiner det òg talar for at kommunane framleis skal ha ansvaret. Vi i Senterpartiet er for interkommunalt samarbeid på mange område, også på dette. Det er spørsmål om kommunane framleis skal ha ein eigen brannsjef. Eg skjønar at ein på det området kan stilla spørsmålet om det er å gripa inn i kommunanes eigne saker og kommunanes eiga organisering å halda fast ved det. På eit så tydeleg og viktig område, der det er viktig til kvar tid å veta kven det er som har ansvaret, kven det er som har myndigheit, går vi for vår del inn for at kommunane framleis skal ha ein eigen brannsjef. Vi ynskjer dagens organisasjonsstruktur vidareført når det gjeld tilsyn. DBE er den statlege fagmyndigheita, og kommunane har det overordna lokale tilsynsansvaret. Vi er difor ueinige i at eit uavhengig tredjepartsorgan skal kunna føra tilsyn på DBE sine vegner. Vi ynskjer at dei eldre, dei pårørande, lokale folkevalde og innbyggjarane elles skal kjenna tryggleik i forhold til omsorgsbustader anten dei er bygde før eller etter 1997. Vi er innforstått med at når vi i dag gjer eit fleirtalsvedtak i forhold til at kommunane skal sikra dei omsorgsbustadene som er bygde før 1997, må vi òg vera oss bevisste og følgja opp med nødvendige midlar. Under høyringane i komiteen vart fokus sett på m.a. brannfare og kor hyppig brann oppstår i driftsbygningar. No er det ein samla komite som går inn for at Regjeringa skal leggja fram «en vurdering av forslag til tiltak og eventuelle lovendringer som er nødvendige for å sikre levende husdyr brannsikkerhet minst på linje med de virksomhetene som håndterer dyrene som slakt». Senterpartiet er med på det i komiteen. Eg vil likevel setja søkjelyset på det positive arbeidet som føregår i landbruket sjølv for tida. Det er oppretta ein eigen brannvernkomite – ei samanslutning av brannverns- og landbruksorganisasjonar, styresmakter og forsikringsselskap – og år 2002 er utpeikt som Landbrukets brannvernår. Der er målet ein kraftig auke i iverksette brannsikringstiltak og ein merkbar nedgang i talet på brannar i landbruket og tap av husdyr. Det vert fortalt at etterspørselen t.d. etter brannvernsanlegg er langt større enn installasjonskapasiteten. Eg synest det er viktig å be statsråden ta med i si vurdering av kva tiltak som må setjast i verk, at det faktisk innanfor landbruket sjølv er teke viktige initiativ no i 2002, som vert vidareførte i 2003. Og så heilt til slutt må eg få melda frå Senterpartiet si side at vi kjem til å stemma imot § 31 tredje ledd.